CELEX: 32013D0173
Language: sl
Date: 2013-04-08 00:00:00
Title: 2013/173/EU: Sklep Komisije z dne 8. aprila 2013 o ukrepu Danske v skladu s členom 11 Direktive 2006/42/ES Evropskega parlamenta in Sveta o prepovedi vrste večnamenskih strojev za zemeljska dela (notificirano pod dokumentarno številko C(2013) 1874)  Besedilo velja za EGP

10.4.2013   
            
            
               SL
            
            
               Uradni list Evropske unije
            
            
               L 101/29
            
         SKLEP KOMISIJE
   z dne 8. aprila 2013
   o ukrepu Danske v skladu s členom 11 Direktive 2006/42/ES Evropskega parlamenta in Sveta o prepovedi vrste večnamenskih strojev za zemeljska dela
   (notificirano pod dokumentarno številko C(2013) 1874)
   (Besedilo velja za EGP)
   (2013/173/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2006/42/ES Evropskega parlamenta in Sveta z dne 17. maja 2006 o strojih o strojih in spremembah Direktive 95/16/ES (1) ter zlasti člena 11 Direktive,
   ob upoštevanju naslednjega:
   
               (1)
            
            
               V skladu s postopkom iz člena 11(2) Direktive 2006/42/ES so danski organi Komisiji in drugim državam članicam priglasili ukrep v zvezi s stroji vrste Multione S630, ki jih proizvaja podjetje C.S.F. Srl., via Palù 6/8, 36040 Grumolo delle Abbadesse (Vicenza), Italija. V skladu z Direktivo 2006/42/ES o strojih, Direktivo Komisije 2004/108/ES (2) o elektromagnetni združljivosti in Direktivo 2000/14/ES Evropskega parlamenta in Sveta (3) o emisiji hrupa v okolje, ki ga povzroča oprema, ki se uporablja na prostem, so stroji nosili oznako CE in jih je spremljala izjava ES o skladnosti.
            
         
               (2)
            
            
               Stroji Multione S630 so večnamenski stroji za zemeljska dela, ki jih je mogoče opremiti s široko paleto priključkov, da lahko opravljajo številne različne funkcije pri dejavnostih, kot so na primer gozdarstvo, poljedelstvo, vrtnarjenje, urejanje krajine, vzdrževanje cest in gradbeništvo.
            
         
               (3)
            
            
               Danska je omenjeni ukrep sprejela zaradi neskladnosti navedenega stroja z bistveno zdravstveno in varnostno zahtevo iz oddelka 3.4.4 Priloge I k Direktivi 2006/42/ES, ki določa, da morajo biti stroji z lastnim pogonom, na katerih se vozi upravljavec, kadar obstaja tveganje zaradi padajočih predmetov ali materiala, načrtovani in izdelani ob upoštevanju tega tveganja ter opremljeni s primerno varovalno konstrukcijo, če to dopušča njihova velikost.
            
         
               (4)
            
            
               Danski organi so navedli, da je bil stroj kljub temu, da je upravljavec, ki se vozi na stroju, pri številnih predvidenih funkcijah stroja izpostavljen tveganju zaradi padajočih predmetov ali materiala, dan v promet brez varovalne konstrukcije za zaščito pred padajočimi predmeti (FOPS). Danski organi so proizvajalca pozvali, naj sprejme popravljalne ukrepe. Ker ta zahteva ni bila izpolnjena, so danski organi prepovedali dajanje strojev Multione S630 v promet brez FOPS in proizvajalcu naložili sprejetje popravljalnih ukrepov v zvezi s stroji, ki so že bili dani v promet.
            
         
               (5)
            
            
               Komisija je proizvajalca pisno pozvala, naj ji sporoči svoje pripombe glede ukrepa, ki ga je sprejela Danska. V odgovoru je proizvajalec navedel, da je menil, da namestitev FOPS ni potrebna, če stroj ni dobavljen za namene funkcij, ki ne vključujejo tveganja zaradi padajočih predmetov ali materiala. Komisijo je tudi obvestil, da je kljub temu po ukrepu, ki so jih sprejeli danski organi, sprejel ukrepe za zagotovitev, da se na vse stroje, dane v promet na Danskem, namesti FOPS.
            
         
               (6)
            
            
               Oddelek 1.1.2(a) Priloge I k Direktivi 2006/42/ES določa, da morajo biti stroji načrtovani in izdelani tako, da ustrezajo svojemu namenu in jih je mogoče upravljati, nastavljati in vzdrževati brez izpostavljanja oseb tveganju, kadar se te dejavnosti izvajajo v predvidenih razmerah, vendar tudi ob upoštevanju vsake njihove razumno predvidljive napačne uporabe. Cilj sprejetih ukrepov mora biti odprava vseh tveganj v vsej predvidljivi življenjski dobi strojev, vključno s fazami prevoza, sestavljanja, razstavljanja, onesposobitve in razreza.
            
         
               (7)
            
            
               V primeru večnamenskih strojev, kakršen je Multione S630, je ne glede na to, ali je bil stroj prvotno dobavljen za namene, ki ne vključujejo tveganja zaradi padajočih predmetov ali materiala, verjetno, da bo v svoji predvideni življenjski dobi uporabljen tudi za opravljanje drugih predvidenih funkcij, pri katerih operaterji takšnemu tveganju bodo izpostavljeni. Iz tega sledi, da je pri načrtovanju in izdelavi omenjenih strojev treba upoštevati tveganje zaradi padajočih predmetov ali materiala.
            
         
               (8)
            
            
               Pregled dokazov, ki so jih predložili danski organi, in pripomb, ki jih je sporočil proizvajalec, je potrdil, da stroji vrste Multione S630 brez FOPS niso skladni z bistveno zdravstveno in varnostno zahtevo iz oddelka 3.4.4 Priloge I k Direktivi 2006/42/ES in da ta neskladnost predstavlja resno tveganje za poškodbe upravljavcev, ki se vozijo na stroju, zaradi padajočih predmetov ali materiala –
            
         SPREJELA NASLEDNJI SKLEP:
   Člen 1
   Ukrep danskih organov, s katerim se prepoveduje dajanje v promet strojev vrste Multione S630 brez nameščene varovalne konstrukcije za zaščito pred padajočimi predmeti (FOPS) in ki od proizvajalca zahteva, naj sprejme popravljalne ukrepe v zvezi s stroji, ki so že bili dani v promet, je upravičen.
   Člen 2
   Ta sklep je naslovljen na države članice.
   
      V Bruslju, 8. aprila 2013
      
         
            Za Komisijo
         
         Antonio TAJANI
         
            Podpredsednik
         
      
   
   
      (1)  UL L 157, 9.6.2006, str. 24.
   
      (2)  UL L 337, 13.11.2004, str. 13.
   
      (3)  UL L 162, 3.7.2000, str. 1.